《题澧州石门县蹇周辅蟠翁太博》
宋代·冯山

石门险且僻，人烟万山罅。蟠翁老才望，来此屈英驾。

破漏烦补缀，嚬呻索慰藉。力致乃坐享，少劳岂丰暇。

临观阒无有，游燕久以谢。废园近城邑，丘墟甚原坝。

高松困藤蔓，嘉果没荆柘。斩荒使之出，苍翠若图画。

直前走桥阁，当中建台榭。雍容宾朋席，左右书史架。

命亭以三爱，作诗盛誇诧。韵险语怪绝，窃读惊汗下。

嗟予苦羁束，相去止数舍。深思一登览，若渴不得蔗。

知君群公表，甫为兵民借。复以三者乐，何时动归靶。

吾乡富风景，草木芬兰麝。锦水清于汉，岷峨不让华。

蔡圃岂足道，宁为耳目乍。苟以吾言然，烦君少讥骂。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。